Det store selvfede show, hvor alverdens sultende børn skulle tilgodeses af veldædige danere, blev akkurat så frygtelig, langstrakt, vulgær og trættende en oplevelse som forudset.

Der var kendisser i trængsel ved telefonerne. Der var opstadsede værter med affabel gestik og professionel velvilje. Der var rullende skilte over donationer, så ingen god gerning gik upåagtet hen.

Og der var som lys i mørket danske skolebørn fra flere niveauer, der have brugt tid og energi på at samle midler ind til deres nødlidende generationsfæller på den mindre velhavende del af planeten Jorden.